*Projekts*

**Par** **2016.gada 30.maijā neformālajā Eiropas Savienības Ministru, kas atbildīgi par pilsētu attīstības jautājumiem, padomē izskatāmajiem jautājumiem**

2016.gada 30.maijā Nīderlandes Prezidentūra (turpmāk – NL PRES) organizē neformālo Ministru, kas atbildīgi par pilsētu izaugsmes jautājumiem, padomes sanāksmi.

Sanāksmes laikā plānots diskutēt un vienoties par Amsterdamas paktu[[1]](#footnote-1), ar ko izveido Eiropas Savienības Pilsētprogrammu[[2]](#footnote-2) (turpmāk – Pilsētprogramma), un tā pielikumu – Pilsētprogrammas Darba Programmu[[3]](#footnote-3).

Papildus plānots diskutēt par pirmajām izmēģinājuma Partnerībām, kas ir galvenais Pilsētprogrammas īstenošanas mehānisms. To darbā tiek iesaistītas pilsētas un tās ir vērstas uz labāka regulējuma veicināšanu, labāk pieejamiem fondiem, kā arī labāku zināšanu apmaiņu par pilsētām.

1. ***Amsterdamas pakts, ar ko izveido ES Pilsētprogrammu, un tā pielikums***

Amsterdamas pakts nosaka Pilsētprogrammas mērķus, prioritātes, operacionālo ietvaru, kā arī aicina dalībvalstis, pilsētas, Eiropas Komisiju (turpmāk – EK), Eiropas Parlamentu (turpmāk – EP) un citas iesaistītās puses veikt konkrētas darbības, lai īstenotu Pilsētprogrammu. Amsterdamas pakta pielikums – Pilsētprogrammas Darba Programma, izvērš Pilsētprogrammas prioritātes, darba metodes un pārvaldes mehānismu.

*Mērķi*

Pilsētprogrammas mērķis ir pilnībā īstenot pilsētu potenciālu un veicināt pilsētu ilgtspējīgu attīstību, ņemot vērā, ka vairāk nekā 70% Eiropas Savienības (turpmāk – ES) iedzīvotāju dzīvo pilsētvidē. Pilsētas var sniegt būtisku ieguldījumu izaugsmes veicināšanā, jaunu darba vietu radīšanā, ES kopējo mērķu sasniegšanā un ES globālās konkurētspējas sekmēšanā. Pilsētām ir būtiska loma aktuālu izaicinājumu, tostarp esošās bēgļu krīzes, risināšanā. Pilsētprogramma tiks īstenota, ievērojot dalībvalstu nacionālās prioritātes, kā arī ievērojot kompetences un subsidiaritātes, un proporcionalitātes principus.

Pilsētprogramma vērstatrīs virzienos – labāks regulējums, labāks finansējums un labāka zināšanu un pieredzes apmaiņa nolūkā nodrošināt esošo ES politiku un instrumentu efektīvāku un saskaņotāku ieviešanu un stiprināt zināšanu bāzi par pilsētām. Pilsētprogrammas ietvaros netiks rosināti jauni likumdošanas priekšlikumi, mērķu sasniegšanai netiks paredzēti papildus vai jauni ES fondu līdzekļi, kā arī tā neietekmēs esošo kompetenču sadalījumu starp pārvaldes līmeņiem, kā arī esošās lēmumu pieņemšanas struktūras. Vienlaikus tā sniegs ieguldījumu EK un EP darbā esošo politiku satura izstrādei un pilnveidošanai. Dalība Pilsētprogrammā ir brīvprātīga.

*Prioritātes*

Pilsētprogrammas ietvaros tiek piedāvāts fokusēties uz 12 tematiskajām prioritātēm:

1. migrantu un bēgļu iekļaušana (mājokļu nodrošinājums; integrācija; publisko pakalpojumu nodrošinājums; sociālā iekļaušana; izglītības un darba tirgus pasākumi);
2. gaisa kvalitāte (likumdošana un tehniskie aspekti, kas saistīti ar piesārņojuma avotiem, tādiem kā: transports, ražošana, lauksaimniecības aktivitātes);
3. nabadzība pilsētās (nabadzības teritoriālās koncentrācijas novēršana un bērnu nabadzības mazināšana; degradēto teritoriju reģenerācija, patversmju iekārtošana bezpajumtniekiem);
4. pieejams mājoklis, tāds, kuru var atļauties (valsts atbalsta nosacījumi, vispārīga mājokļu politika);
5. aprites ekonomika (resursu pārstrāde un atkārtota izmantošana, atkritumu apsaimniekošana, resursu efektivitāte);
6. darba vietas un prasmes vietējā ekonomikā (uzņēmumu piesaistīšana un saglabāšana; jaunu uzņēmumu radīšana; vietējās ražošanas un patēriņa stimulēšana; atbalsts jauniem darba veidiem; prasmju nodrošināšana atbilstoši vajadzībām);
7. pielāgošanās klimata pārmaiņām (ievainojamības izvērtēšana, noturīgums pret klimata izmaiņām, risku vadība);
8. pāreja uz atjaunojamiem energoresursiem (energoefektivitātes uzlabošana, t.sk. ēkās; inovatīva pieeja energoresursu piegādē; atjaunojamo energoresursu ražošana vietējā līmenī);
9. ilgtspējīga zemes izmantošana un dabā balstīti risinājumi (pilsētu izplešanās, saraušanās un reģenerācijas procesu ietekme uz vidi un dzīves kvalitāti; bijušo industriālo zonu atjaunošana; zaļāku pilsētu veidošana);
10. pilsētu mobilitāte (ilgtspējīga un efektīva mobilitāte, t.sk. gājējiem un velosipēdistiem, sabiedriskais transports; pieejamība invalīdiem, pensionāriem, bērniem; efektīvs transports ar labu iekšējo un ārējo savienojamību);
11. pāreja uz digitāliem risinājumiem (datu uzkrāšana; atvērto datu principa efektīvāka izmantošana; datu vadība (t.sk. pilsētu kapacitāte un privātuma jautājumi), digitālie pakalpojumi, ieskaitot, jaunās tehnoloģijas);
12. inovatīvi un atbildīgi publiskie iepirkumi (inovatīvas pieejas iepirkumā).

Papildus tematiskajām prioritātēm, identificētas vairākas horizontālas prioritātes *(cross-cutting issues)*, kas attiecināmas uz visām tematiskajām prioritātēm:

* laba urbāno teritoriju pārvaldība (fokusējoties uz metropoļu pārvaldi, inovācijām, labu regulējumu un koordināciju, iedzīvotāju līdzdalību un sabiedrības, uzņēmēju un citu ieinteresēto pušu iesaisti);
* laba pārvalde pāri administratīvajām robežām un sadarbība starp pašvaldībām: pilsētu-lauku mijiedarbība, pilsētu sadarbība; pārrobežu sadarbība, saikne ar teritoriālo attīstību (Teritoriālās Attīstības darba kārtību);
* stratēģiska pilsētu plānošana (saikne ar reģionālo plānošanu un līdzsvarotu attīstību, saikne ar Teritoriālās Attīstības darba kārtību, uz vietu un cilvēkiem balstīta pieeja);
* integrēta un līdzdalību veicinoša pieeja;
* inovatīva pieeja (t.sk. gudras pilsētas);
* ietekme uz sociāliem izaicinājumiem, t.sk. uz labvēlīgām uzvedības modeļu izmaiņām (veselīgs dzīvesveids);
* mazo un vidēji lielo pilsētu izaicinājumi un iespējas, policentriska attīstība;
* pilsētu reģenerācija (iekļaujot kultūras un dabas mantojuma aspektus un industriālo teritoriju atjaunošanu; īpaši svarīga tādām tēmām kā pilsētu nabadzība, vietējā ekonomika, mājokļi un ilgtspējīga zemes izmantošana);
* adaptācija demogrāfiskajām izmaiņām (novecošanās, migrācija, īpaši aktuāla tādās jomās kā pilsētu nabadzība, mājokļi, imigrantu iekļaušana);
* pakalpojumu pieejamība un kvalitāte (svarīga tādās tēmās kā prasmes un darba vietas vietējā ekonomikā, pilsētu nabadzība, mājokļi, migrantu un bēgļu iekļaušana, pilsētu mobilitāte un pāreja uz digitāliem risinājumiem);
* starptautiskā dimensija: saikne ar ANO Jauno Pilsētprogrammu (HABITAT III), ANO ilgtspējīgas attīstības mērķiem un 2015.gada decembra Parīzes klimata pārmaiņu nolīgumu.

*Darba metodes*

Būtiskākais Pilsētprogrammas ieviešanas instruments ir brīvprātīgas Partnerības, ko piedāvā veidot ap tematiskajām prioritātēm, izpētot to aktuālākās problēmas un nākot klajā ar iespējamiem uzlabojumiem. Partnerībām jāizstrādā un jāīsteno konkrēts darbības plāns, sniedzot priekšlikumus labākam regulējumam, finansējumam, kā arī labākai zināšanu un pieredzes apmaiņai. Lai nodrošinātu reālu ietekmi, Partnerībām jānodrošina no zemākā uz augstāko pārvaldes līmeni vērsta (*bottom-up)* pieeja, cita starpā, analizējot konkrētus pilsētu piemērus, kas atspoguļo esošos šķēršļus un potenciālu. Partnerību darbs, pēc ģenerāldirektoru, kas atbildīgi par pilsētu jautājumiem, ieteikumiem, tiks iesniegts apsvēršanai EK. Tāpat Partnerību rekomendācijas var tikt ievērtētas nākamo prezidējošo valstu darba programmās.

Partnerību sastāvā ietilptu pilsētas, EK, Eiropas institūcijas (Eiropas Investīciju banka, Eiropas Ekonomikas un sociālo lietu komiteja, ES Reģionu komiteja), ES dalībvalstis un partnervalstis, Eiropas līmeņa pilsētu un pašvaldību sadarbības tīkli (EUROCITIES[[4]](#footnote-4), CEMR[[5]](#footnote-5)), citas organizācijas (piemēram, URBACT[[6]](#footnote-6), ESPON[[7]](#footnote-7), EUKN[[8]](#footnote-8)) un ieinteresētās puses (piemēram, NVO, uzņēmēji), kā arī citi eksperti. Līdzdalība Partnerībā ir brīvprātīga un atvērta visiem, kas ieinteresēti aktīvā līdzdalībā un ir gatavi uzņemties saistības un veltīt atbilstošus resursus. Aptuvenais dalībnieku skaits būtu 15-20 partneri, kas izvēlēti pārskatāmā veidā, t.sk. nodrošinot ģeogrāfisko balansu. Svarīgi, lai Partnerības dalībniekiem ir pieredze un zināšanas par konkrēto jautājumu.

Aptuvenais Partnerības darbības laiks noteikts 3 gadi. Partnerību darba koordinēšanai tiktu izvēlēti 1 vai 2 tās dalībnieki koordinatora lomai, kas būtu galvenie atbildīgie par Pilsētprogrammas ieviešanu gaitu, darbību, kā arī galvenās kontaktpersonas sadarbībai ar EK un dalībvalstīm. Koordinatoram pašam jāsedz savi izdevumi. Cita starpā Koordinatoram vajadzēs uzturēt NL PRES izveidoto mājaslapu par Pilsētprogrammu, regulāri to papildinot ar aktuālāko informāciju.

Katrai Partnerībai jāplāno budžets, kas tiktu izmantots, piemēram, ārējās ekspertīzes nodrošināšanai un ekspertu noalgošanai. Bez minētā, Darbības plānu ieviešana var radīt nepieciešamību pēc finanšu resursiem, tāpēc svarīgi Partnerībām nodrošināt ciešu saikni ar finanšu iestādēm (bankām, Eiropas Investīciju banku, fondu Vadošajām iestādēm utt.).

*Pārvaldes mehānisms*

Pilsētprogrammas aktivitātes koordinēs Ģenerāldirektoru, kas atbildīgi par pilsētu jautājumiem, tīkls, ko veido ES dalībvalstis, EK, ES Reģionu komiteja, EUROCITIES, CEMR. Partnervalstis, Eiropas Ekonomisko un sociālo lietu komiteja, EP, Eiropas Investīciju banka, URBACT, ESPON un EUKN līdzdarbosies kā novērotāji.

Ģenerāldirektoru pienākumi:

1. nodrošināt, ka īstenotās aktivitātes ir pārskatāmas (*transpatent*), izskatītas un atbalstītas no dalībvalstu, pilsētu un EK pārstāvju puses, nodrošinot, ka tām ir visefektīvākā ietekme uz ES politikām;
2. informēt Ministrus, kas atbildīgi par pilsētu un teritoriālās attīstības jautājumiem, par Pilsētprogrammas īstenošanas progresu;
3. uzraudzīt Pilsētprogrammas aktivitāšu progresu;
4. nodrošināt atgriezenisko saikni tematiskajām Partnerībām;
5. sniegt neformālas vadlīnijas par Pilsētprogrammas nākotnes attīstību;
6. izvērtēt Pilsētprogrammas esošās un nākotnes aktivitātes ne vēlāk par 2020. gadu;
7. izvērtēt sākotnējo tematisko prioritāšu sarakstu, ko ierosināt pārskatīšanai neformālajā Ministru padomes sanāksmē.

Ģenerāldirektoru sanāksmes sagatavos Pilsētu attīstības darba grupa, kuras sastāvā ietilps eksperti no ES dalībvalstīm, EK, EP, ES Reģionu komitejas, Eiropas Ekonomisko un sociālo lietu komitejas, Eiropas Investīciju bankas, EUROCITIES, CEMR. Novērotāju statusā piedalīsies Partnervalstis, URBACT, ESPON, EUKN.

Ģenerāldirektori var pārskatīt Pilsētprogrammas Darba Programmu un ierosināt apstiprināt izmaiņas tajā neformālajā Ministru, kas atbildīgi par pilsētu jautājumiem, padomē. Ziņojums par veiktajām izmaiņām tiks iesniegts Vispārējo lietu padomē. Katru gadu Ģenerāldirektori pārskatīs sākotnējo tematisko prioritāšu sarakstu un, ja nepieciešams, ierosinās Ministriem, kas atbildīgi par pilsētu jautājumiem, vienoties par izmaiņām neformālajā Ministru padomē.

Tiek ierosināts katrai TRIO prezidentūrai organizēt vismaz vienu neformālo Ministru, kas atbildīgi par pilsētu jautājumiem, padomes sanāksmi.

Bez minētā Amsterdamas pakts ierosina virkni aktivitāšu, kas atbilstoši kompetencei un saskaņā ar subsidiaritātes principu veicamas ES dalībvalstīm, pilsētām, EK, EP, Eiropas Investīciju bankai un citām iesaistītajām pusēm.

***Latvijas viedoklis***

Latvija atbalsta NL PRES izstrādāto Amsterdamas paktu un tā pielikumu – Pilsētprogrammas Darba Programmu.

Latvija ir gandarīta par to, ka Amsterdamas paktā ir ievērtēti būtiski uzstādījumi, par kuriem panākta vienošanās jau Latvijas Prezidentūras laikā, tajā skaitā par pilsētu daudzveidību un nozīmi ES turpmākā attīstībā, neatkarīgi no to izmēra.

Tāpat Latvija novērtē konstruktīvo līdzšinējo sadarbību ar NL PRES Amsterdamas pakta izstrādē, ņemot vērā Latvijai nozīmīgus aspektus dokumenta gala redakcijā.

Īpaši atzinīgi Latvija novērtē šādus Amsterdamas pakta projektā iekļautos uzstādījumus, ka:

1. Pilsētprogramma atzīst Eiropas policentrisko struktūru, pilsētu daudzveidību un nozīmi ES turpmākā attīstībā.
2. urbānās attīstības izaicinājumu risināšanai nepieciešama teritoriāla pieeja, sadarbība funkcionālās teritorijas ietvaros;
3. nepieciešams stiprināt teritoriālās un pilsētu politiku sasaisti;
4. Pilsētprogrammas mērķis ir pilnībā realizēt pilsētu potenciālu un ieguldījumu ES kopējo mērķu sasniegšanā, atbilstoši kapacitātei, subsidiaritātes un proporcionalitātes principam;
5. Pilsētprogramma neveido jaunus fondus vai likumdošanas aktus, bet dod ieguldījumu esošo politiku (likumdošanas, atbalsta instrumentu) pilnveidošanai, arī ES politiku saturam;
6. visām ieinteresētajām pusēm ir vienādas iespējas iegūt informāciju par ES Pilsētprogrammas attīstības progresu, kā arī dot savu ieguldījumu tās īstenošanā;
7. tematiskajām Partnerībām savā darbā ir jāizvērtē identificētās horizontālās (*cross-cuting*) prioritātes, tajā skaitā mazo un vidēji lielo pilsētu izaicinājumi un attīstības potenciāls;
8. tematisko Partnerību sastāvā jānodrošina ģeogrāfiskais balanss, t.sk. lielo, mazo un vidēji lielo pilsētu pārstāvniecība;
9. esošajam starpvaldību tīklam jānodrošina Pilsētprogrammas uzraudzības funkcija, tajā skaitā lēmumi attiecībā uz Partnerību izstrādātajām vadlīnijām jāpieņem vienprātībā.

Latvija vēlas akcentēt, ka īstenojot Pilsētprogrammu, īpaši būtiski ir nodrošināt, ka:

1. tiek risināti jautājumi, kas ir aktuāli dažāda mēroga pilsētām, tai skaitā mazām un vidēji lielām un šīm pilsētām ir iespēja aktīvi piedalīties tematiskajās Partnerībās;
2. atbalsta pasākumi pilsētām ES politikās ir elastīgi un piemērojami vietējai situācijai, vienlaikus saskaņā ar nacionāla līmeņa prioritātēm un mērķiem;
3. tematisko Partnerību rekomendāciju (ES politiku pilnveidošanai) apspriešanā un akceptēšanā ir iesaistītas visas ES dalībvalstis, kas ir īpaši svarīgi gadījumos, kad tiek runāts par likumdošanas un atbalsta pasākumu satura pilnveidošanu, kam var būt ietekme uz visām dalībvalstīm.

***2. Izmēģinājuma tematiskās Partnerības***

2016. gadā Nīderlande ir finansiāli atbalstījusi pirmo 4 izmēģinājuma Partnerību izveidi:gaisa kvalitāte; mājokļu jautājumi; pilsētu nabadzība; migrantu un bēgļu iekļaušana. Sanāksmes laikā katras Partnerības Koordinators atskaitīsies par sasniegto progresu un turpmākiem plāniem.

Katrai Partnerībai tika rezervēti 50 tūkstoši *euro*, lai veiktu pētījumus, algotu ekspertus u.c. Ceļa un uzturēšanās izdevumi jāsedz partneriem pašiem, tomēr izmēģinājuma Partnerību darbībā atklājās, ka dažiem partneriem bez finansiāla atbalsta mazinās iespēja piedalīties. Tādēļ, ja nepieciešams, piešķirtais finansējums var tikt izmantots, lai daļēji segtu šīs izmaksas.

Sanāksmes laikā ministri tiek aicināti izteikt savu kopējo viedokli par Partnerību lomu Pilsētprogrammas īstenošanā.

***Latvijas viedoklis***

Latvija atbalsta centienus meklēt efektīvākas darba metodes nolūkā uzlabot ES mēroga likumdošanu un atbalsta iniciatīvas, padarot tās mērķtiecīgākas un efektīvākas, kā arī pilnveidot zināšanas par situāciju pilsētās. Tāpat Latvija atbalsta vietējā pārvaldes līmeņa lielāku iesaistīšanu lēmumu pieņemšanā, jo šajā līmenī vislabāk zināms par vietējiem izaicinājumiem, vajadzībām un iespējamiem risinājumiem. Šajā kontekstā Latvija ar interesi raugās uz pirmo izmēģinājuma Partnerību darbu un sagaidāmajiem rezultātiem, kas ļaus izvērtēt piedāvātās darba metodes efektivitāti un lietderīgumu nākotnē.

Latvija ir iesaistījusies divu izmēģinājuma Partnerību darbā – Partnerībā par mājokļu jautājumiem, kur piedalās Rīgas pilsētas dome, un Partnerībā par nabadzības jautājumiem, kur līdzdarbojas Daugavpils pilsētas dome. Lai nodrošinātu efektīvāku Latvijas ieguldījumu Partnerību darbā, nacionālā līmenī katras Partnerības atbalstam ir izveidota neformāla koordinācijas grupa, kurā piedalās attiecīgās jomas eksperti, tostarp no Vides aizsardzības un reģionālās attīstības ministrijas, Ekonomikas ministrijas, Labklājības ministrijas, Latvijas Pašvaldību savienības un citas ieinteresētās puses. Koordinācijas grupas uzdevums ir sagatavot Partnerību ietvaros prasīto informāciju, kā arī sagatavot Latvijas pārstāvi ES līmeņa sanāksmēm.

Šajā kontekstā, svarīgi, lai Partnerību darba organizācija ES līmenī tiktu rūpīgi izplānota un darīta zināma Partnerības locekļiem, cita starpā, dodot pietiekami daudz laika darba koordinācijai nacionālā līmenī, t.sk. viedokļa un nepieciešamās informācijas sagatavošanai.

Latvija aicina Partnerības savā darbā ņemt vērā teritoriālo dažādību un nepaļauties tikai uz atsevišķiem pilsētu labās prakses piemēriem, izstrādājot priekšlikumus ES likumdošanai un atbalsta pasākumiem. Konkrēti pilsētu gadījumi var tikt izmantoti tikai kā viens no avotiem, kas parāda politikas nepilnības vai potenciālu. Paralēli tam, ir jāveic padziļināta un objektīva situācijas analīze, paturot prātā, ka viens risinājums neder visiem.

Papildus teiktajam, Latvija akcentē, ka Partnerību sagatavotās rekomendācijas būtiski ir apspriest starp ES dalībvalstīm un nozīmīgiem partneriem, pirms to iesniegšanas EK un EP, jo īpaši tās, kas ir vērstas uz ES likumdošanas un atbalsta pasākumu izstrādi un pilnveidošanu. Tas ir būtiski, lai nodrošinātu Partnerību darba pārskatāmību, dotu iespēju visām ES dalībvalstīm iesaistīties diskusijā par iespējamiem politiku uzlabojumiem, kas var tieši ietekmēt to izaugsmi, kā arī izvairītos no situācijas, kad tiek lobētas atsevišķu pilsētu vai dalībvalstu specifiskās intereses.

Visbeidzot svarīgi ir nodrošināt līdzvērtīgas iespējas visām ES dalībvalstīm pretendēt uz līdera pozīcijām Partnerību ietvaros, veicot Koordinatora pienākumus. Zinot, ka Koordinatora pienākumi prasīs būtiskus finanšu un laika resursus, kā arī atzīstot nevienlīdzīgās nacionālā budžeta iespējas, Latvija aicina meklēt veidus, kā vismaz daļēji segt radušos izdevumus.

**Latvijas delegācijas sastāvs:**

**Jānis Eglīts** – Vides aizsardzības un reģionālās attīstības ministrijas parlamentārais sekretārs;

**Aivars Draudiņš** – Vides aizsardzības un reģionālās attīstības ministrijas valsts sekretāra vietnieks reģionālās attīstības jautājumos;

**Raivis Bremšmits** – Vides aizsardzības un reģionālās attīstības ministrijas Reģionālās politikas departamenta direktors.

Vides aizsardzības

un reģionālās attīstības ministrs Kaspars Gerhards

19.05.2016.12:30

2243

Indra Ciukša, 66016764

indra.ciuksa@varam.gov.lv

Jānis Ilgavižs, 66016721

janis.ilgavizs@varam.gov.lv

1. *Establishing the Urban Agenda for the EU “Pact of Amsterdam”.* [↑](#footnote-ref-1)
2. *Pilsētprogramma attiecas ne tikai uz pilsētām, bet uz visa veida urbanizētajām teritorijām, t. sk., piepilsētām.* [↑](#footnote-ref-2)
3. *Working Programme of the Urban Agenda for the EU.* [↑](#footnote-ref-3)
4. *EUROCITIES – lielāko Eiropas pilsētu tīkls.*  [↑](#footnote-ref-4)
5. *CEMR – Eiropas pašvaldību un reģionu padome* [↑](#footnote-ref-5)
6. *URBACT – Eiropas teritoriālās sadarbības programma, kas vērsta uz pieredzes apmaiņu un apmācību procesu ilgtspējīgas pilsētu izaugsmes veicināšanai* [↑](#footnote-ref-6)
7. *ESPON – Eiropas teritoriālās sadarbības programma, kas vērsta uz analīzes un zināšanu nodrošināšanu Eiropas teritoriālās attīstības jautājumos* [↑](#footnote-ref-7)
8. *EUKN – Eiropas pilsētu zināšanu tīkls* [↑](#footnote-ref-8)